Fyrsta skemmtiferðaskip sumarsins í Grundarfjörð Fyrstu gestirnir koma upp nýja landganginn . Ljósm. sk . Klukkan 11 í morgun kom fyrsta skemmtiferðaskip sumarsins til Grundarfjarðar . Það nefnist Athena , er ítalskt en farþegar þess enskir . Áætluð er koma 13 skipa í sumar , flest munu eiga viðdvöl í júlí , eða sjö skip og þar á meðal tvö helgina sem bæjarhátíðin Á góðri stundu verður haldin í lok mánaðarins . Síðasta skipið kemur síðan 12. september . Runólfur Guðmundsson formaður hafnarstjórnar tók á móti farþegum við komuna í Grundarfjörð í morgun og færði fyrstu gestunum sem stigu á land á nýja hafnarsvæðið blóm og gjafir . Með skipinu eru 540 farþegar og eru 300 þeirra nú í skoðunarferð um Snæfellsnes á rútum . Skipið lætur síðan úr höfn klukkan 23 í kvöld eftir 12 tíma stopp . Áður en haldið verður um borð gefst farþegum kostur á að njóta góða veðursins , fara í verslanir , kaupa handverk , veitingar og annað sem í boði er fyrir ferðamenn í Grundarfirði .